b"\n_START_ARTICLE_\nMedalla\n_START_PARAGRAPH_\nUna medalla (del llat\xc3\xad medalia) \xc3\xa9s un objecte met\xc3\xa0l\xc2\xb7lic circular considerat valu\xc3\xb3s que t\xc3\xa9 inscripcions o dibuixos gravats. Poden servir per commemorar un esdeveniment (com les esportives o els diferents guardons), servir com amulet o objecte religi\xc3\xb3s o usar-se com a joia. Tamb\xc3\xa9 poden indicar rang, com en el cas dels militars._NEWLINE_Es poden distingir quatre \xc3\xa8poques en la seva hist\xc3\xb2ria. La primera comen\xc3\xa7a amb l'Imperi Rom\xc3\xa0, on neixen i serveixen per honorar generals i dirigents. El Renaixement les rellan\xc3\xa7a, imitant el costum cl\xc3\xa0ssic. Al segle XVI canvien les t\xc3\xa8cniques d'encunyaci\xc3\xb3 per\xc3\xb2 es respecta el seu \xc3\xbas, amb un auge dels motius religiosos, i a l'era contempor\xc3\xa0nia esdevenen un objecte de consum, de manera que s'assimilen a plaquetes de record._NEWLINE_Les medalles s\xc3\xb3n objecte d'estudi i col\xc2\xb7leccionisme en la numism\xc3\xa0tica._NEWLINE_\xc3\x89s t\xc3\xadpic de les medalles militars que tinguin com a sistema de fixaci\xc3\xb3 una tira de roba anomenada cinta; la cinta de cada medalla, i de cada categoria dins la medalla, \xc3\xa9s dotada d'uns colors caracter\xc3\xadstics i significatius. En determinats tipus d'uniforme no es poden dur medalles, i llavors aquestes se simbolitzen mitjan\xc3\xa7ant una cinta dels colors respectius, generalment duta en horitzontal."